*.................( sz.) napirend*

### Előterjesztve: Egészségügyi, Szociális és Lakásügyi Bizottsághoz

### E L Ő T E R J E S Z T É S

a Képviselő-testület 2017. február 23-ai ülésére

Tárgy: Javaslat Budapest Főváros II. Kerületi Önkormányzat Képviselő-testületének a szociális igazgatásról és egyes szociális és gyermekjóléti ellátásokról szóló 3/2015.(II.27.) önkormányzati rendeletének módosítására

Készítette: ……………………………………..

Vargáné Luketics Gabriella

 Szociális és Gyermekvédelmi Iroda vezetője

Egyeztetve: ………………………………….

 Dankó Virág alpolgármester

Látta: …………………………………….

 dr. Szalai Tibor jegyző

A napirend tárgyalása zárt ülést nem igényel.

Tisztelt Képviselő-testület!

A Budapest Főváros II. Kerületi Önkormányzat II. Számú Gondozási Központ (1022 Budapest, Fillér utca 50./b) étkeztetést, házi segítségnyújtást, idősek nappali ellátását nyújtja, és pszichiátriai betegek részére közösségi alapellátást biztosít.

Az intézmény szolgáltatói nyilvántartásában (működési engedélyében) foglaltak alapján jelenleg 45 fő engedélyezett férőhelyen nyújthatja az idősek nappali ellátását.

Az intézmény felújítása, akadálymentesítése és az eddigiekben kihasználatlanul álló épületrész felújításával lehetőség nyílt a nappali ellátáson belül demens személyek ellátására is. A rendelkezésre álló tárgyi feltételek a módszertani ajánlások figyelembe vételével 7-10 demens személy ellátását teszi lehetővé.

A szolgáltatás bővítéséről a Képviselő-testület a 2016. október 27-én tartott ülésén a 301/2016.(X.27.) képviselő-testületi határozatában döntött.

A szolgáltatás nyújtásának további feltétele az intézményi alapdokumentumok (alapító okirat, szakmai program, szervezeti és működési szabályzat) módosítása, valamint a jogerős működési engedély. Az alapdokumentumok módosítása megtörtént, a működési engedély várhatóan márciusra rendelkezésre áll, ezért szükséges, hogy a fenntartó meghatározza az új ellátási forma térítési díját és ennek megfelelően a szociális igazgatásról és egyes szociális és gyermekjóléti ellátásokról szóló 3/2015.(II.27.) önkormányzati rendeletét (továbbiakban: R) megfelelően módosítsa. Kiegészítésre került az önkormányzat által nyújtott szolgáltatások köre a demens személyek ellátásával, a térítési díjakhoz kapcsolódó módosítások átvezetésre kerültek, és új melléklet beiktatására került sor a személyi térítési díjról.

 A szociális igazgatásról és szociális ellátásokról szóló 1993. évi III. törvény 115. § (3) bekezdése szerint: „ A személyi térítési díj összege önkormányzati intézmény esetén a fenntartó rendeletében foglaltak szerint, egyéb esetben a fenntartó döntése alapján csökkenthető, illetve elengedhető, ha a kötelezett jövedelmi és vagyoni viszonyai ezt indokolttá teszik.”

A fenntartónak elsőként az intézményi térítési díjat kell maghatároznia és ennek alapján a személy által fizetendő díjat, illetve kedvezményeket, mely két utóbbi az R. módosításában jelenik meg.

A demens személyek nappali ellátásánál a személyi térítési díj megállapítását indokolja a szolgáltatás komplexitása és fokozott szakmai nehézsége, hisz gyakorlatilag egy átmeneti bentlakásos intézményi elhelyezéssel közel azonos értékű napközbeni szolgáltatást jelent. A javaslatban 1000 forintos napi díj és - amennyiben étkezést is igénybe kíván venni az ellátott, akkor a jövedelemtől függően az étkeztetés költségével kiegészülve - differenciált térítési díj kerül meghatározásra. Természetesen a továbbiakban is egyedi ügyekben az Egészségügyi, Szociális és Lakásügyi Bizottságnak méltányosság gyakorlására van lehetősége.

Kérem a Tisztelt Képviselő-testületet az előterjesztés megvitatására és a rendelet módosításának elfogadására!

A rendelet elfogadásához minősített többségű szavazati arány szükséges.

Budapest, 2017. február 8.

 Dr. Láng Zsolt

 Polgármester

Budapest Főváros II. Kerületi Önkormányzat Képviselő-testületének …/2017.(……) önkormányzati rendelete a szociális igazgatásról és egyes szociális és gyermekjóléti ellátásokról szóló 3/2015.(II.27.) önkormányzati rendeletének módosításáról

|  |  |
| --- | --- |
| Jelenlegi szövegezés | Javasolt módosítás |
| A szociális igazgatásról és egyes szociális és gyermekjóléti ellátásokról szóló 3/2015.(II.27.) önkormányzati rendelet (továbbiakban: R.)1. A személyes gondoskodást nyújtó ellátások formái33. § | 1. §

*A szociális igazgatásról és egyes szociális és gyermekjóléti ellátásokról szóló 3/2015.(II.27.) önkormányzati rendelet (továbbiakban: R.)* *33. § -a a következő (4) bekezdéssel egészül ki:*„(4) Az Önkormányzat a II. sz. Gondozási Központban az idősek nappali ellátása keretében lehetőséget biztosít demens személyek ellátására is.”  |
| R. 38. §(1) Az Önkormányzat az Szt. és Gyvt. által meghatározott térítésmentes szolgáltatásokon kívül *az idősek nappali ellátását* és az étkeztetés nélkül igénybe vett értelmi fogyatékosok nappali ellátását térítésmentesen biztosítja. Házi segítségnyújtás igénybe vétele esetén - az ellátott személyes részvétele nélkül végzett - lakáson kívüli tevékenység időtartamát a havonta fizetendő személyi térítési díj kiszámításakor nem kell figyelembe venni. | 2. §R. 38. § (1) bekezdésében *„az idősek nappali ellátását”* szövegrész helyébe *„*az idősek nappali ellátását (kivéve a demens személyek ellátását)*”* szöveg lép*.* |
|  | 1. §

R. 2. melléklete kiegészül e rendelet mellékletével. |
|  | 4. §E rendelet 2017. március 1-jén lép hatályba. |

Budapest Főváros II. Kerületi Önkormányzat Képviselő-testületének …/2017.(……) önkormányzati rendelete a szociális igazgatásról és egyes szociális és gyermekjóléti ellátásokról szóló 3/2015.(II.27.) önkormányzati rendeletének módosításáról

Budapest Főváros II. Kerületi Önkormányzat Képviselő-testülete (továbbiakban: Képviselő-testület) Magyarország Alaptörvénye 32. cikk (1) bekezdésének a) pontjában, valamint a szociális igazgatásról és szociális ellátásokról szóló 1993. évi III. törvény (továbbiakban: Szt.) 92. § (1) bekezdésében kapott felhatalmazás, valamint Magyarország helyi önkormányzatairól szóló 2011. évi CLXXXIX. törvény 23. § (5) bekezdés 11a. pontjában meghatározott feladatkörében eljárva a következőket rendeli el:

1. §

*A szociális igazgatásról és egyes szociális és gyermekjóléti ellátásokról szóló 3/2015.(II.27.) önkormányzati rendelet (továbbiakban: R.)*

*33. § -a a következő (4) bekezdéssel egészül ki:*

„(4) Az Önkormányzat a II. sz. Gondozási Központban az idősek nappali ellátása keretében lehetőséget biztosít demens személyek ellátására is.”

2. §

R. 38. § (1) bekezdésében *„az idősek nappali ellátását”* szövegrész helyébe *„*az idősek nappali ellátását (kivéve a demens személyek ellátását)*”* szöveg lép*.*

3. §

R. 2. melléklete kiegészül e rendelet mellékletével.

4. §

E rendelet 2017. március 1-jén lép hatályba.

Dr. Láng Zsolt dr. Szalai Tibor

 Polgármester Jegyző

*Melléklet* a …/….2017……. önkormányzati rendelethez

*2.8. melléklet* a 3/2015.(II.27.) önkormányzati rendelethez

Demens személyek időskorú nappali ellátásáért fizetendő személyi térítési díj

|  |  |  |  |
| --- | --- | --- | --- |
| Besorolási kategóriák | A havi jövedelem nem haladja meg a NYM [[1]](#footnote-1)\* (%) | Nappali ellátás étkezés nélkül(bruttó) Ft/fő/nap | Nappali ellátás étkezéssel(bruttó) Ft/fő/nap  |
| 1. | 150%-át | 1 000 | 0 |
| 2. | 180%-át | 1 155 |
| 3. | 210%-át | 1 290 |
| 4. | 240%-át | 1 430 |
| 5. | 270%-át | 1 585 |
| 6. | 300%-át | 1 740 |
| 7. | meghaladja a 300%-ot | 1 875 |

ÁLTALÁNOS INDOKOLÁS

A Képviselő-testület a 2016. október 27-én tartott ülésén a 301/2016.(X.27.) képviselő-testületi határozatában döntött arról, hogy a II. Számú Gondozási Központ (1022 Budapest, Fillér utca 50./b) által nyújtott idősek nappali ellátás szolgáltatásainak igénybevételének lehetőségét a demens személyek részére is biztosítja. A szolgáltatás nyújtásához e rendelet vonatkozó részeinek módosítása szükségessé vált.

RÉSZLETES INDOKOLÁS

1. *§-hoz:* Kiegészítésre került az önkormányzat által nyújtott szolgáltatások köre a demens személyek ellátásával.
2. *§-hoz:* A nappali ellátások térítésmentességét a demens személyek ellátására nem terjeszti ki az önkormányzat.
3. *§-hoz:* A demens személyek nappali ellátásának személyi térítési díjai kerültek meghatározásra.
4. *§-hoz:* Hatályba léptető rendelkezés.
1. \*az öregségi nyugdíj mindenkori legkisebb összege [↑](#footnote-ref-1)